Starvið sum 1. bókavørður/varaleiðari ella í øðrum lagi bókavørður er aftur leyst at søkja á Býarbókasavninum. Sum 1. bókavørður og varaleiðari á Býarbókasavninum kunnu vit bjóða tær eitt fjølbroytt og áhugavert starv. Sum 1. bókavørður skalt tú saman við hinum á stovninum veita borgarunum í Tórshavnar kommunu eina framkomna og tíðarhóskandi bókasavnstænastu. Um eingin umsøkjari lýkur krøvini, er møguleiki fyri at verða sett/-ur í tíðaravmarkað starv sum bókavørður í 1 ár. STARVIÐ SUM 1. BÓKAVØRÐUR/VARALEIÐARI Sum 1. bókavørður ert tú varaleiðari stovnsins. Tín uppgáva er at tryggja eitt høgt og tíðarhóskandi tænastustig og í tøttum samstarvi við býarbókavørðin at menna stovnin, tænastur og samstarv sum heild. Høvuðsuppgávurnar hjá 1. bókavørðinum eru: • At vera leiðari fyri økið Tænastur og menning • At luttaka í leiðslutoymi stovnsins • At menna og leiða toymir saman við øðrum starvsfólkum • At umsita bókarøkt/savnsrøkt, herundir at skipa bókaval, viðlíkahald, burturbeining v. m. • At standa fyri átøkum innan miðlan av tilfari og tilboðum bókasavnsins • At skipa fyri almennum tiltøkum, sum vekja áhuga fyri bókmentum, list og mentan • At umsita og menna vaktarskipan fyri útlán og barnabókasavn • At luttaka í vaktarskipanini umleið 30% av arbeiðstíðini • At hjálpa til, tá ið tørvur er á tí Harumframt tekur 1. bókavørðurin eftir tørvi lut í øðrum vanligum bókavarðaarbeiði. STARVIÐ SUM BÓKAVØRÐUR Sum bókavørður eru uppgávurnar hesar: • At luttaka í toymum stovnsins • At luttaka í vaktarskipanini á bókasavninum • At taka sær av bókarøkt/savnsrøkt, herundir at luttaka í bókavali, viðlíkahaldi, burturbeining v. m. • At luttaka í átøkum innan miðlan av tilfari og tilboðum bókasavnsins • At luttaka í almennum tiltøkum, sum vekja áhuga fyri bókmentum, list og mentan • At hjálpa til, tá ið tørvur er á tí PERSÓNLIGIR EGINLEIKAR Umráðandi er, at umsøkjarin er málsøkjandi og framsøkin, hevur bæði fakliga og menniskjaliga góðar eginleikar og hevur leiðsluroyndir og -eginleikar. Viðkomandi skal vera fyrikomandi og tænastuhugað/-ur, kunna hugsa sjálvstøðugt og taka sjálvstøðugar avgerðir og kunna virka í góðum samstarvi við starvsfelagar og eggja teimum at menna tænastustøðið. Eisini skal umsøkjarin duga væl at samskifta bæði innan- og uttanhýsis. FØRLEIKAKRØV O. A. Umsøkjarin skal vera útbúgvin bókavørður ella hava samsvarandi útbúgving, sum er viðkomandi í mun til starvið. Til starvið krevjast starvsroyndir á bókasavnsøkinum. Leiðsluskeið ella-útbúgving er ein fyrimunur, men kann fáast í lag eftir setan. Um umsøkjarin ikki lýkur hesar treytir, er møguleiki fyri at verða sett/-ur í eitt tíðaravmarkað starv sum bókavørður á stovninum í 1 ár. SETANARVIÐURSKIFTI Starvið er fulltíðarstarv, men við møguleika fyri at arbeiða niðursetta tíð. Starvið sum 1. bókavørður/varaleiðari er flokkað sambært sáttmálanum millum Starvsmannafelagið og Kommunala Arbeiðsgevarafelagið í 8. lønarflokki. Starvið sum bókavørður er flokkað sambært sáttmálanum millum Starvsmannafelagið og Kommunala Arbeiðsgevarafelagið í 7. lønarflokki. VILT TÚ VITA MEIRA Meira fæst at vita um starvið við at venda sær til Vónbjørt Vang, býarbókavørð og leiðara á Býarbókasavninum vonbjortv @ bbs. fo, ella við at ringja 257242. UMSÓKNIN Umsóknin skal, saman við prógvum og møguligum ummælum, sendast til torshavn @ torshavn. fo í seinasta lagi fríggjadagin 20. september 2019 klokkan 12.00. Merk umsóknina „1. bókavørður/varaleiðari til Býarbókasavnið“. BÝARBÓKASAVNIÐ Býarbókasavnið er eitt bókasavn í hjartanum á Havnini og er størsta fólkabókasavn í landinum. Býarbókasavnið hevur ein týðandi leiklut í gerandisdegnum hjá fólki í býnum, ungum sum eldri. Tað koma umleið 100.000 vitjandi inn um dyrnar á Býarbókasavninum um árið. Bókasavnið hevur tríggjar deildir, barnabókasavn, útlán fyri vaksin og lesistovu og fer í næstum at lata upp ungdómsdeild. Starvsfólkini eru í løtuni 13 í tali. Meira fæst at vita um Býarbókasavnið á heimasíðuni www. bbs. fo.